אולריך שנאוס מוכר למרבית חובבי האלקטרוניקה בזכות המוזיקה השקטה והרגועה/מרגיעה שלו, אולם רק מי שבודק את עברו, מגלה שבימים יפים אחרים שנאוס שחה בבריכה של דראם-אנד-בייס אטמוספרי. המרחק שעבר בין המקצבים השבורים והמהירים אל בריכת הרוגע הוא עצום, אבל כשפנו אליו מ-XLR8R בהצעה להקליט פודקאסט בסדרת הפודקאסטים שלהם, בחר האולריך לנטוש את החתימה המוזיקלית העכשווית שלו, ולנצל את ההזדמנות לקפיצת ראש מענגת היישר לעברו המוזיקלי. בעבר המדובר שנאוס כתב דראם אנד בייס אטמוספרי תחת האליאס Ethereal 77. במידה רבה הבחירה המוזיקלית בפודקאסט החדש היא סגירת מעגל מוזיקלי, בתקופה בחייו בה האתגר האמיתי שלו היא להמשיך ולהפתיע. מבחינתנו הוא הצליח.
התוצאה, אותה אתם יכולים לשמוע כאן (בתחתית העמוד תמצאו את הנגן וגם לינק להורדה), היא מסע מענג אל נבכי קלאסיקות דראם-אנד-בייס משובחות. שנאוס קרא לפודקאסט שלו Drift to the Centre: Deep Atmospheric DnB from the Golden Age, וב-78 הדקות שלו מרוכזים צלילים שעיקרם מלב שנות ה-90, אז חלק ניכר מהדראם-אנד-בייס לא התבסס על המהירות והכח, אלא על הרכות, הנשמה, והאטמוספירה שמלווה אליהם.
אחרי ששמעתם את בלטיקה הנהדר, ובזמן שאתם רצים להאזין לפודקאסט המצוין הזה (ולהוריד אותו למחשב), תשקיעו דקה ברפרוף על הטראקליסט, שעושה טוב על הלב עוד לפני ששמעתם צליל אחד.